Anthony Fantano

**Anthony Nicholas Fantano** (født 1985) er en amerikansk musikkritiker og internettkjendis. Han driver merkevaren TheNeedleDrop, som har YouTube- og Twitch-kanal i tillegg til egen nettside. TheNeedleDrop hadde 2,92 millioner abonnenter på YouTube den 1. oktober 2024. Innholdet på kanalene består av kritikk og anmeldelser av ulike musikksjangre.

Han driver også YouTube-kanalen Fantano, hvor han snakker om ulike hendelser innen musikkindustrien og holder intervjuer med gjester. Per 1. oktober 2024 hadde denne kanalen 1,86 millioner abonnenter.

## Tidlig liv
Fantano vokste opp i Wolcott i Connecticut. Han er av siciliansk herkomst, og faren Ken Fantano var profesjonell vektløfter. Som tenåring ble Fantano interessert i politikk gjennom musikken til Jello Biafra, og han har kalt ham hans «politiske idol». Fantano ble uteksaminert fra Southern Connecticut State University i 2008, hvor han fikk en grad i de frie kunstene og spesialiserte seg innen journalistikk, kommunikasjon og statsvitenskap.

## Karriere
Fantano begynte sin karriere på midten av 2000-tallet som musikkansvarlig i Southern Connecticut University sin radiostasjon. Dette førte til at han ble ansatt i radionettverket Connecticut Public Radio (WNPR) i 2007, hvor han var vert for radioprogrammet *The Needle Drop*. Samme år begynte han å gi ut skriftlige musikkanmeldelser under The Needle Drop-navnet, og YouTube-kanalen fulgte så i 2009 - der den første videoen var en anmeldelse av et Jay Reatard-album. I 2010 fjerna Fantano flere gamle anmeldelser som inneholdt musikklipp som var i strid med opphavsrettsloven Digital Millennium Copyright Act.

Fantano ble tilbudt å være programleder for en TV-serie på Adult Swim, men takket nei til tilbudet. Innen slutten av 2017 hadde han nådd 1 million abonnenter på YouTube og utvidet innholdet med ukentlige gjennomgåelser av musikkutgivelser, direktesendte spørsmålsrunder og mer. For å tjene nok til å betale videoredigereren sin, begynte han å legge ut videoer på kanalen thatistheplan, hvor han gjorde anmeldelser av memes og «gikk bort fra albumanmeldelse-formatet», ifølge magasinet *Spin*.

I oktober 2017, ble Fantano anklaget for å spre høyreradikale budskap gjennom videoer på thatistheplan av Ezra Marcus i en artikkel i *The Fader*. Marcus kritiserte Fantano for bruken av Pepe the Frog (som nylig hadde blitt et symbol for bevegelsen Alt-right) og fiendtliggjøring av feminister. Etter artikkelen kom ut, ble flere turnédatoer for den landsdekkende The Needle Drop-turnéen kansellert av arrangørene. Fantano produserte en responsvideo der han kalte artikkelen et «målretta slag». Han nektet for at han hadde sympati for høyreradikale bevegelser, og sa at videoene som ble nevnt i artikkelen var satire. Artikkelen ble slettet av *The Fader* i mars 2018, og begge partier sa at de hadde ordnet opp seg i mellom. I et senere intervju bekreftet Fantano at det hadde vært noen «trangsynte, unge, sinte menn» blant seerne på thatistheplan, og han avviste deres holdninger og kalte dem «giftige og problematiske». I uttalelsen sa han at hendelsen hadde ført til at han ble mer vokal i saker om sosial rettferdighet.

I juni 2019 gjorde Fantano en gjesteopptreden i Lil Nas X sin musikkvideo for Young Thug og Mason Ramsey sin remiks av *[[Old Town Road]]*. I videoen spiller han en sikkerhetsvakt på Area 51.

Samme år ga han ut han en musikksamling, *The Needle Drop LP*, som inneholdt låter utført av artister som hadde vært gjester på kanalen eller som hadde fått gode anmeldelser av ham. Inntektene fra albumet ble gitt til veldedigheten The Immigrant Legal Resource Center.

I 2022 ble Fantano nevnt i låta «LaDonda» av rapperen Logic på albumet *Vinyl Days*. Logic diskuterer forholdet han har med Fantano, og kaller ham en "plaid-shirt-wearing motherfucker" og innrømmer at han har «fantasert om å drepe» Fantano etter at han ga negative anmeldelser av albumene *Confessions of a Dangerous Mind* og *Supermarket*. Under hans direktesendte første lytting av albumet, var Fantano sjokkert over utsagnene og kommenterte at det ikke var noen reell grunn for at Logic burde hate han.

Den 15. september 2022 lastet Fantano opp en video der han spøkende påsto at Drake hadde sendt han private meldinger på Instagram, hvor Drake hadde anbefalt sin vegetarianske kjeksoppskrift. Som respons la Drake ut de virkelige meldingsutvekslingene han hadde hatt med Fantano, hvor han kalte Fantanos eksistens en "light 1" som betyr "svak ener" (et ordspill på Fantano sitt anmeldelsessystem for musikkalbum). Fantano uttalte seg senere i en direktesending der han sa at videoen han la ut var en shitpost og at han ikke har noen vonde meninger om Drake.

## Referanser


## Eksterne lenker
* The Needle Drop
*